b'\n_START_ARTICLE_\nMuseu de la Mina Vella\n_START_SECTION_\nEdifici\n_START_PARAGRAPH_\nLa masia, que \xc3\xa9s la seu del Museu de la Mina Vella, actualment \xc3\xa9s coneguda amb el sobrenom de ca l\'Eudald. Antigament, per\xc3\xb2, consta amb el nom de Mol\xc3\xad de les Alzinetes. L\'edificaci\xc3\xb3, for\xc3\xa7a singular, consta de tres plantes sota terra, la planta baixa i un primer pis. En total, per tant, cinc pisos. El seu origen s\'ha de situar cap al 1803 quan el terratinent F\xc3\xa8lix - Anton Campllonch va decidir d\'edificar un mol\xc3\xad hird\xc3\xa0ulic que havia de funcionar gr\xc3\xa0cies a l\'aigua provinent de diverses mines que encara actualment drenen la vall de Cabrils. L\'aigua de les mines, que s\'havien de construir, havia de servir per moure tres molins i regar les seves finques. Per a finan\xc3\xa7ar les obres Campllonch hagu\xc3\xa9 de demanar diners a diverses fam\xc3\xadlies de la comarca i a institucions religioses, tamb\xc3\xa9 s\'hagu\xc3\xa9 de vendre parceles a Vilassar de Mar per edificar-hi cases. Un altre sistema de finan\xc3\xa7ament fou la venda de part de l\'aigua que s\'anava trobant al construir les mines. El mol\xc3\xad s\'acab\xc3\xa0 d\'edificar el 1806._NEWLINE_Cap al 1915 l\'antic mol\xc3\xad sofr\xc3\xad una forta remodelaci\xc3\xb3 per part d\'Eudald Roger i Roig, el qual li d\xc3\xb3na el nom de "Ca l\'Eudald". En aquell temps el mol\xc3\xad havia deixat de ser rendible i la construcci\xc3\xb3 es va adaptar per a ser utilitzada exclusivament com a casa de pag\xc3\xa8s. Aix\xc3\xad els espais subterranis s\'abandonaren i se\'n tapiaren els accessos. Es constru\xc3\xad el primer pis de la casa, on hi passaren les habitacions, i s\'hi afegiren espais de magatzem i quadres. La casa romangu\xc3\xa9 en aquest estat fins que cap a l\'any 1998 es f\xc3\xa9u un nova reforma general per tal d\'adaptar-la a l\'\xc3\xbas muse\xc3\xadstic actual._NEWLINE_De l\'edifici tamb\xc3\xa9 en destaca el pou n\xc3\xbamero 1 que fou constru\xc3\xaft durant la reforma del 1915. I l\'antiga bassa del mol\xc3\xad, convertida en dip\xc3\xb2sit des dels anys cinquanta del passat segle.\n_START_SECTION_\nCol\xc2\xb7leccions\n_START_PARAGRAPH_\nLes col\xc2\xb7leccions s\'estructuren en els grans apartats de distribuci\xc3\xb3 d\'aigua, captaci\xc3\xb3 d\'aigua i mol\xc3\xad hidr\xc3\xa0ulic. Aix\xc3\xad el Museu de la Mina Vella conserva aparells i objectes que han estat utilitzats per a la distribuci\xc3\xb3 i capataci\xc3\xb3 d\'aigua. Podem trobar des de diferents tipus de canonades, comptadors, aforadors, bombes, fins a material i eines usats en la construcci\xc3\xb3 dels pous o de les mines d\'aigua. En destaca tamb\xc3\xa9 una important col\xc2\xb7lecci\xc3\xb3 de repartidors i plomers utilitzats en la mesura de les plomes d\'aigua, el sistema antic per a mesurar cabals._NEWLINE_El museu tamb\xc3\xa9 disposa d\'una biblioteca especialitzada en l\'aigua i conserva tamb\xc3\xa9 l\'arxiu hist\xc3\xb2ric de la companyia Mina Vella que \xc3\xa9s la propiet\xc3\xa0ria de les instal\xc2\xb7lacions.'